На основи члена 10. Покраїнскей скупштинскей одлуки о додзельованю буджетних средствох за финансованє и софинансованє програмних активносцох и проєктох у обласци основного и штреднього образованя и воспитаня и школярского стандарду у Автономней Покраїни Войводини («Службени новини АПВ“, число 14/15) и чл. 15. и 16. пасус 2. Покраїнскей скупштинскей одлуки о покраїнскей управи («Службени новини АПВ“, число 37/14 и 54/14 – др. одлука), покраїнски секретар за образованє, предписаня, управу и национални меншини – национални заєднїци, п р и н о ш и

**ПРАВИЛНЇК**

**o ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ, НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ ЗА СОФИНАНСОВАНЄ ПРОГРАМОХ И ПРОЄКТОХ У ОБЛАСЦИ ОСНОВНОГО И ШТРЕДНЬОГО ОБРАЗОВАНЯ и воспитаня у Автономней покраїни Войводини**

**Член 1.**

Зоз тим правилнїком ше ушорює способ, условия, приоритети и критериюми за додзельованє буджетних средствох (у дальшим тексту: средства) за софинансованє програмох и проєктох у обласци основного и штреднього образованя и воспитаня у Автономней Покраїни Войводини (у дальшим тексту: АП Войводина), у складзе зоз апроприяциями яки одобрени з одлуку о буджету Автономней Покраїни Войводини у рамикох окремного роздїлу Покраїнского секретарияту за образованє, предписаня, управу, национални меншини – национални заєднїци (у дальшим тексту: Секретарият).

**Член 2.**

Право на додзельованє средствох маю установи основного и штреднього образованя и воспитаня на териториї АП Войводини чий снователь Република Сербия, автономна покраїна або єдинка локалней самоуправи, Реґионални центри за професионални розвой занятих у образованю зоз шедзиском на териториї АП Войводини, як и здруженя зоз шедзиском на териториї АП Войводини, хтори як єден з цильох здружованя предвидзели и активносци у обласци образованя (у дальшим тексту: хаснователє).

**Член 3.**

Програми и проєкти зоз члена 1. того правилнїка ше софинансує прейґ конкурса (у дальшим тексту: конкурс), хтори Секретарият розписує найменєй раз у року, у складзе зоз Финансийним планом Секретарияту.

Конкурс облапя податки о назви акта на основи хторого ше розписує конкурс, висину вкупних средствох яки предвидзени за додзельованє по конкурсу, о тим хто ше може приявиц на конкурс и за яки наменки, критериюми по яких ше будзе ранґовац прияви на конкурс, способ и термин за подношенє приявох на конкурс, як и другу документацию, з яку ше доказує виполнєносц условийох за подношенє прияви на конкурс.

**Член 4.**

Конкурс ше обявює на службеним интернет боку Секретарияту, у „Службених новинох Автономней Покраїни Войводини“ и у єдним явним глашнїку, хтори закрива цалу територию АП Войводини.

Конкурс мож обявиц и на язикох националних меншинох – националних заєднїцох хтори ше службено хаснує у роботи орґанох АП Войводини.

Член 5.

Прияву на конкурс ше подноши у писаней форми, на єдинственим формуларе хтори ше обявює на интернет боку Секретарияту и хтори облапя общи податки о подношительови и общи податки о програми/проєкту: назву, приоритет, общи и специфични цилї, период реализациї, учашнїкох и остатнїх хасновательох, активносцох, очековани резултати, Финансийни план, уплїв и отримуюцосц програмох/ проєктох зоз термином за їх законченє.

Єдна правна особа може поднєсц найвецей два прияви.

Секретарият будзе участвовац у софинансованю поєдинєчних програмох/проєктох максимално до 80% вкупно вимаганей суми по програми/проєкту, а найвецей по суму 400.000,00 динари по програми, односно проєкту.

**Член 6.**

Ґу прияви на конкурс ше подноши тоту документацию:

1. фотокопию акта о упису до судского реґистру, односно фотокопию ришеня о упису до реґистру при Аґенциї за привредни реґистри за здруженя,
2. фотокопию потвердзеня о порцийним идентификацийним чишлє,

3) здруженя гражданох подноша и вивод зоз АПР з яким ше доказує же подношитель прияви реґистровани за роботи у обласци образованя (вивод ше достава у шедзиску або орґанизацийней єдинки АПР, а нє прейґ online преглєдованя),

4) фотокопию виводу зоз статута здруженя або сновательного акту (у яким утвердзене же ше цилї здруженя витворює у обласци хтора предвидзена зоз конкурсом), хтори оверени при компетентним орґану.

Секретарият затримує право од подношителя прияви, по потреби, питац додатну документацию и информациї.

**Член 7.**

Комисия нє будзе розпатрац:

* Нєподоплни прияви (прияви хтори нє облапяю комплетну документацию яка потребна за прияву на конкурс, хтори нє подписани и оверени з печацом, зоз нєвиполнєнима рубриками, хтори виполнєни з ґрафитним клайбасом, прияви хтори нє поднєшени на одвитуюцим формуларе або хтори маю нєрозумлїви и нєчитки податки),
* нєблагочасни прияви (прияви хтори послати после термину яки означени як остатнї дзень конкурса),
* нєдошлєбодзени прияви (прияви хтори поднєсли нєовласцени особи и субєкти хтори нє предвидзени з конкурсом),
* прияви хаснователя хтори поднєсол вецей як два вимаганя за софинансованє програмох проєктох по тим конкурсу (подношитель прияви длужен сам вибрац проєкт з яким конкурує, а у случаю же послати вецей як два проєкти Комисия нє будзе виберац и документацию ше одбиє),
* прияви у хторих ясно нє назначени єден приоритет (хаснователь ше длужен опредзелїц за єден приоритет, у случаю же заокружи вецей приоритети Комисия нє будзе розпатрац вимаганє),
* прияви хтори ше нє одноша на конкурском предвидзени наменки у члену 10.,
* прияви хасновательох хтори у предходним периодзе нє оправдали додзелєни средства прейґ финансийних и наративних звитох,
* програми, односно проєкти чию реализацию нє мож преважно реализовац у чечуцим буджетним року.

**Член 8.**

Покраїнски секретар цо компетентни за роботи образованя (у дальшим тексту: покраїнски секретар) формує Комисию за запровадзованє конкурса за додзельованє средствох за програми и проєкти у обласци основного и штреднього образованя и воспитаня (у дальшим тексту: Комисия).

Комисия розпатра поднєшени прияви на конкурс.

Комисия утвердзує виполнєносц предписаних условийох на конкурсу.

По розпатраню поднєшених приявох на конкурс, Комисия составя обгрунтоване предкладанє за додзельованє средствох и доручує го покраїнскому секретарови.

**Член 9.**

Покраїнски секретар розпатра предкладанє Комисиї и одлучує о розподзельованю средствох хасновательом з ришеньом.

Ришенє зоз пасуса 1. того члена конєчне.

Резултати конкурса ше обявює на интернет боку Секретарияту.

**Член 10.**

При розпатраню приявох на конкурс, Комисия будзе брац до огляду програми и проєкти у обласци основного и штреднього образованя и воспитаня, хтори ше одноша на:

**1. Модернизацию образовно-воспитней роботи**

**–** осучасньованє наставного процесу прейґ иновативносци и креативносци шицких учашнїкох, безпечносц школярох, фахове усовершованє наставного кадру (за нєрозвити и винїмково нєрозвити єдинки локалней самоуправи спрам єдинственей лїстини розвитосци реґионох и єдинкох локалних самоуправох хтору ше утвердзує за кажди рок и обявює у „Службеним глашнїку РС“, медийна популаризация образованя пре визначованє добрих прикладох зоз пракси и сучасних трендох у образованю, змаганя школярох хтори нє у орґанизациї Министерства просвити, науки и технолоґийного розвою (медзиреґионални, медзинародни...).

**2. Усоглашованє образованя з потребами тарґовища роботи**

**–** унапредзенє поднїмательного духу, розвой практичних и животних схопносцох,

професионална ориєнтация и кариєрне водзенє, дзвиганє квалитету фаховей пракси.

**3. Пестованє мултикултуралносци/интеркултуралносци и традициї, мацеринского язика припаднїкох националних меншинох – националних заєднїцох**

**–** творенє условийох же би ше школяре припаднїки розличних националних заєднїцох лєпше медзисобно упознали як и же би здобули додатни знаня о историї, култури и других важних фактох о соживоце, моцнєнє медзинационалного довирия.

**4. Потримовка инклузивному образованю и превенция вчасного напущованя формалного образованя**

* дружтвене уключованє и напредованє школярох (зоз завадзанями у розвою, зоз специфичнима чежкосцами у ученю и школярох зоз дружтвено чувствительних ґрупох), як и
* школярох зоз винїмковима способносцами, розвой талантох у складзе зоз їх образовно-воспитнима потребами (зоз прилагодзованьом способу и условийох роботи, збогацованьом и преширйованьом наставних змистох).

**5. Стимулованє звонканаставних активносцох**

* орґанизовани и фахово водзени шлєбодни час школярох у звонканаставним периодзе и под час школских розпустох прейґ едукативних кампох, стретнуцох школярох, секцийох, спортских, науково-технїчних, културних и других змистох).

**Член 11.**

При одредзованю висини средствох за додзельованє, применює ше тоти критериюми:

1. Одвит на тему програми/проєкту (од 0 до 50 боди):

* Цилї и активносци програми/проєкту у складзе зоз приоритетами конкурса
* Цилї програми/проєкту ясни, конкретни и витворлїви
* Активносци реални и адекватни за посцигованє цильох
* Применєни иновативни приступ у планованю активносцох з якима ше преноши знаня и искуства школох и здруженьох гражданох на ширшу дружтвену заєднїцу

1. Уплїв предложеней програми/проєкту (од 0 до 50 боди)

* Велькосц цильней ґрупи
* Ступень уключеносци цильней ґрупи за хтору програма/проєкт наменєни
* Видлївосц програми/проєкту
* Отримуюцосц резултатох програми/проєкту
* Уключеносц партнерских институцийох до реализациї програми/проєкту

1. Компетентносц предкладача и потерашнє искуство (од 0 до 50 боди)

* Потерашнї искуства у реализациї програмох/проєктох з якима ше доприноши унапредзеню образовно-воспитней роботи.

Максималне число бодох по програми/проєкту може буц 150.

**Член 12.**

Обовязку додзельованя средствох Секретарият пребера на основи контракту, у смислу закона з яким ше ушорює буджетну систему.

**Член 13.**

Хаснователь длужен доделєни средства хасновац наменково и законїто, а нєпотрошени средства врациц до буджету АП Войводини.

Хаснователь ма обовязку поднєсц звит о хаснованю средствох, найпознєйше у чаше 15 (петнац) дньох од утвердзеного термину за реализацию наменки, за хтору средства додзелєни, зоз припадаюцу документацию хтору оверели одвичательни особи.

Хаснователь ма обовязку достати средства врациц до буджету АП Войводини у случаю же ше утвердзи же ше средства нє хаснує за реализацию наменки за яку су додзелєни.

У случаю же хаснователь нє доручи звит зоз пасуса 2. того члена, траци право конкуровац за розподзельованє средствох з новима програмами, односно проєктами.

У случаю сумнї же додзелєни средства у дзепоєдних случайох нє хасновани наменково, Секретарият поруша поступок пред покраїнским орґаном управи цо компетентни за буджетну инспекцию, пре контролу наменкового и законїтого хаснованя средствох.

**Член 14.**

З дньом ступаня на моц того правилнїка престава важиц Правилнїк o додзельованю буджетних средствох Покраїнского секретарияту за образованє, управу и национални заєднїци за финансованє и софинансованє програмох и проєктох у обласци основного и штреднього образованя и обласци школярского стандарду, число: 128-451-1095/2015-01 од 28. априла 2015. року.

**Член 15.**

Тот правилнїк ступа на моц по обявйованю у ''Службених новинох Автономней Покраїни Войводини'', а будзе поставени и на службеним интернет боку Покраїнского секретарияту за образованє, предписаня, управу и национални меншини – национални заєднїци.

ПОКРАЇНСКИ СЕКРЕТАРИЯТ ЗА ОБРАЗОВАНЄ, ПРЕДПИСАНЯ, УПРАВУ И

НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ

Число: 128-451-931/2016-01

Нови Сад, 2. марца 2016. року

ПОКРАЇНСКИ СЕКРЕТАР,

Михаль Нїлаш